বিহারের পর রাজধানী দিল্লিতে শুরু SIR

নয়াদিল্লি: বিহারের (Bihar) পর এবার রাজধানী দিল্লিতেও (Delhi) আনুষ্ঠানিকভাবে শুরু হল ভোটার তালিকার নিবিড় সংশোধন বা SIR (Special Intensive Revision) প্রক্রিয়া। নির্বাচন কমিশনের নির্দেশে ভোটারদের ২০০২ সালের তালিকায় নাম খুঁজে দেখার আহ্বান জানিয়েছেন দিল্লির মুখ্য নির্বাচনী আধিকারিক।

সিইও-র এক বিজ্ঞপ্তিতে জানানো হয়েছে, এই যাচাই প্রক্রিয়া চলবে ২৬ অক্টোবর পর্যন্ত। ওয়েবসাইটে প্রকাশ করা হয়েছে ২০০২ সালের ভোটার তালিকার কপি। ভোটারদের এবং তাঁদের অভিভাবকদের নাম সেই তালিকায় আছে কি না তা যাচাই করতে বলা হয়েছে। নাম না পাওয়া গেলে ভেরিফিকেশনের সময়ে বৈধ নথি প্রস্তুত রাখতে হবে বলে জানিয়েছে কমিশন।

আরও পড়ুন: ‘ভোট চুরি’ নাম করে মুখ্য নির্বাচন কমিশনারকেই নিশানা রাহুলের

উল্লেখ্য, বর্তমানে SIR প্রক্রিয়া নিয়ে সুপ্রিম কোর্টে একাধিক মামলা বিচারাধীন। বিহারে প্রথমে ১১টি নথি স্বীকৃত হলেও পরে আধার কার্ডও যুক্ত হয়। তবে আদালত ও কমিশন দু’পক্ষই পরিষ্কার করেছে আধার কেবল পরিচয়পত্র, নাগরিকত্ব প্রমাণের নথি নয়।

প্রসঙ্গত, বিহারে খসড়া ভোটার তালিকা প্রকাশের পর প্রায় ৬৫ লক্ষ নাম বাদ পড়ে। বিরোধীদের অভিযোগ, বাদ যাওয়া নামের মধ্যে বহু বৈধ ভোটারও রয়েছেন। বিতর্কের মধ্যেই এবার দিল্লিতে শুরু হলো SIR প্রক্রিয়া।